1535.

Godina **1535** (**[[rimski brojevi|MDXXXV]]**) bila je redovna godina koja počinje u petak (1. jan./sij. po julijanskom kalendaru).

## Događaji
* 18. 1. - Francisco Pizzaro osnovao Limu (*Ciudad de los Reyes*), novi glavni grad Perua.
* 9. 2. - Turci pokušali da osvoje Klis izdajom.
* 10. 3. - Fray Tomás de Berlanga otkrio Galápagoska ostrva.
* 20. 4. - Iznad Stockholma opažen fenomen lažnog Sunca - događaj ima političke konsekvence u zemlji koja je nedavno prihvatila reformaciju, dokumentovan je slikom *[[Vädersolstavlan]]*.
* 3. 5. - Peraštani ubili Pompeja Paskvalića, opata Svetoga Đurđa. 
* 4. 5. - U Engleskoj pogubljeni prvi Kartuzijanski mučenici. 
* 10. 5. - Anabaptisti pokušali zauzeti gradsku većnicu u Amsterdamu (pobune i drugde u Nizozemskoj, tokom godine incident sa grupom muškaraca i žena koji su hodali nagi ulicama Amsterdama). 
* maj - Jean de La Forêt je prvi francuski ambasador u Carigradu.
* 1. 6. - Osvajanje Tunisa (1535): flota Karla V i saveznika uništila Barbarosinu flotu, nakon čega je zauzet grad Tunis uz masakr 30.000 stanovnika (Španci ostaju u gradu do 1574). 
* 24. 6. - Münsterska pobuna je završena: Münster je zauzet posle više od godinu dana opsade, anabaptistički lider Ivan Leidenski će sledeće zime, sa još dvojicom, biti pogubljen nakon mučenja.
* 6. 7. - Pogubljen Sir Thomas More, zbog protivljenja odvajanju anglikanske od rimske crkve.
* 9. 9. - Hrvatski sabor u Topuskom, sastavljena predstavka za kralja Ferdinanda - između ostalog žale se na "mamljenje" kmetova u Kranjsku, Štajersku i Korušku.
* 2. 10. - Jacques Cartier tokom druge ekspedicije stigao do mesta današnjeg Montreala; prethodno dao ime rijeci Saint Lawrence. 
* 24. 10. - Milanski vojvoda Francesco II Sforza umire bez naslednika - sledi Italijanski rat 1536-1538 između Svetog rimskog carstva i franko-osmanskog saveza.
* decembar - Zatočen Manco Inca Yupanqui, formalni car Inka (pušten dva meseca kasnije).

### Tokom/tijekom godine
* prvih mjeseci - Biskup Šimun od Erdeda napustio Ivana Zapolju i priklonio se Ferdinandu, ovaj mu daje Susedgrad, Zelin i Stubicu (pripadalo nedavno umrlom Stjepanu Deshazu). 
* Petar Keglević kapetan kraljevskih gradova Bihaća i Ripača na Uni (do 1537). 
* Francisco de Montejo i drugi put morao odustati od osvajanja Jukatana (njegov sin se vraća 1540). 
* Diego de Almagro krenuo u neuspešnu ekspediciju prema Čileu. 
* Niccolò Fontana Tartaglia pokazao algebarsku formulu za rešavanje kubne jednačine. 
* U Rusiji uveden srebrni novac kopejka. 
* Osnovan kat. ženski red Uršulinke.

## Rođenja

* 1530-35 - Šimun Budinić, pisac i pjesnik († 1600)
* 11. 2. - Niccolò Sfondrati, papa Grgur XIV. († 1591)
* 2. 6. - Alessandro Ottaviano de' Medici, papa Lav XI. († 1605)

## Smrti

* 18. 2. - Heinrich Cornelius Agrippa, okultni pisac (* 1486)
* 12. 3. - İskender Çelebi, osmanski "ministar finansija" (pogubljen) 
* 6. 7. - Sir Thomas More, pravnik, političar (pogubljen) (* 1478)
* 24. 10. - Francesco II Sforza, milanski vojvoda (* 1495)
* 1535-36? - Stefan Berislavić, srpski despot (* 1510)

## Reference

* Vjekoslav Klaić, Svezak treći: dio prvi..... Prva knjiga: Doba kraljeva Ferdinanda I., Maksimilijana i Rudolfa (1527-1608) (archive.org)